PREDKLADACIA SPRÁVA


Materiál sa predkladá na rokovanie vlády Slovenskej republiky, s cieľom schváliť účasť delegácie Slovenskej republiky (ďalej len „delegácia SR“) na 39. valnom zhromaždení (ďalej „VZ“) Medzinárodnej organizácie civilného letectva (International Civil Aviation Organization), (ďalej len „ICAO“), ktoré sa uskutoční v dňoch 27. septembra - 7. októbra 2016 v sídle organizácie v Montreale. Súčasťou predkladaného materiálu je informácia o programe a návrh na postup delegácie SR vo vzťahu k programu rokovaní plenárneho zasadnutia VZ ICAO a jeho pracovných orgánov, t. j. výkonného výboru,  technickej komisie, ekonomickej komisie, právnej komisie a administratívnej komisie.
 
Ciele ICAO sú definované v Dohovore o medzinárodnom civilnom letectve (ďalej len „dohovor“), uzatvorenom dňa 7. decembra 1994 v Chicagu, článok 44, podľa ktorého ICAO zabezpečuje systematický rozvoj medzinárodného civilného letectva, stanovuje princípy, vypracováva technické normy a predpisy pre medzinárodnú leteckú dopravu, podporuje práce na konštrukcii a prevádzke dopravných lietadiel, určených pre mierové účely, podporuje rozvoj leteckých tratí, letísk a navigačných zariadení, podporuje bezpečnosť, pravidelnosť a efektívnosť civilného letectva, zabraňuje hospodárskym stratám, ktoré sú vyvolané nerozumnou hospodárskou súťažou, a zabezpečuje, aby každý štát mal rovnaké príležitosti pre vykonávanie medzinárodných leteckých služieb.
 
V súčasnosti má ICAO 191 členských štátov. Najvyšším orgánom ICAO je VZ ICAO, ktoré sa schádza raz za 3 roky. VZ ICAO volí členov rady ICAO, posudzuje správy, prijíma uznesenia a rozhoduje o otázkach, ktoré rada predloží na jeho rokovanie. Schvaľuje rozpočet a kontroluje výdavky, skúma a dvojtretinovou väčšinou hlasov schvaľuje zmeny dohovoru, ktoré podliehajú ratifikácii členov. Stanovuje program práce na ďalšie trojročné obdobie. V období medzi zasadnutiami VZ ICAO spravuje záležitosti ICAO rada, zložená zo zástupcov 36 členských štátov. Ako zakladajúci člen ICAO v rámci Československej republiky sa sukcesiou k dohovoru stala Slovenská republika samostatným členom uvedenej organizácie dňom 14. 4. 1993.
 
Delegáciu SR budú tvoriť zástupcovia rezortov Ministerstva dopravy, výstavby a regionálneho rozvoja Slovenskej republiky, Ministerstva zahraničných vecí a európskych záležitostí Slovenskej republiky, Dopravného úradu a Letových prevádzkových služieb Slovenskej republiky, štátny podnik. Od delegácie SR sa očakáva okrem účasti na práci VZ ICAO a jeho pracovných orgánov aktívne zapájanie sa do koordinačných zasadnutí a komisií, ktoré denne pred a medzi  zasadnutiami VZ ICAO a jeho poradných orgánov spoluorganizuje Európska únia (ďalej „EÚ“) a Európska konferencia civilného letectva (European Civil Aviation Conference), (ďalej len „ECAC“) s cieľom presadzovať spoločnú európsku politiku. Koordinačné zasadnutia a komisie vedú zástupcovia Predsedníctva EÚ (ďalej len „PRES EU“) konkrétne to bude v tomto prípade práve Slovenská republika, keďže sa VZ ICAO koná počas SK PRES, ďalej Európskej komisie a ECACu.
 
Účasť delegácie SR na týchto rokovaniach je nutné vnímať aj z dôvodu nášho predsedníctva v Rade EÚ (SK PRES), kde bude Slovenská republika reprezentovať aj Európsku úniu ako celok.
 
Priama účasť delegácie SR na 39. zasadnutí VZ ICAO vyplýva z práv člena tejto medzinárodnej organizácie a je nutná aj z dôvodu, že rotačná skupina Central European Rotation Group (ďalej len „CERG“), ktorej členom je aj Slovenská republika a okrem nej zahŕňa aj ďalších 9 štátov strednej a východnej Európy, ako aj Grécko a Cyprus, nebude mať zastúpenie v Rade ICAO v období rokov 2016 – 2019, avšak je potrebné preukázať dostatočnú spoločnú silu, aby mal CERG svojho zástupcu v Rade ICAO v rokoch 2019-2022.
 
Predkladaný nelegislatívny materiál nemá negatívny environmentálny vplyv, nemá sociálny vplyv, vplyv na podnikateľské prostredie a informatizáciu spoločnosti, má negatívny vplyv na rozpočet verejnej správy.
 
Náklady spojené s účasťou delegácie SR budú hradené z rozpočtov vysielajúcich organizácií a nepredstavujú dodatočné výdavky na rozpočet verejnej správy. Dĺžka účasti a počet účastníkov budú stanovené tak, aby sa náklady minimalizovali.

